ΚΟΙΝΩΝΙΑ - ΑΣΤΟΙ 19ος αι.

 Η έννοια του περιφερειακού καπιταλισμού δεν παραπέμπει στην κοινωνία καθ’ εαυτήν, αλλά μάλλον στον ιδιαίτερο τρόπο θεώρησης, επιβολής και άσκησης της κοινωνικής εξουσίας. Στην Ελλάδα, η ανωτέρω διαπίστωση επαληθεύεται εύκολα. Η ιστορία του νεοελληνικού κράτους, απ’ τα 1828 ως σήμερα, εμφανίζεται ως μία αλυσίδα συστηματικών προσπαθειών με σκοπό τη διάπλαση μιας κοινωνίας προσαρμοζόμενης στις αξιώσεις της διεθνούς αγοράς. Υπό το πρίσμα αυτό, η Ελλάδα δεν είναι μια περιφερειακή καπιταλιστική κοινωνία. Η σωστή διατύπωση θα ήταν ότι η Ελλάδα κατασκευάζεται καθημερινώς και συστηματικώς σύμφωνα με το πρότυπο της περιφερειακής καπιταλιστικής κοινωνίας. […]

 Η ελληνική αστική τάξη εμφανίζεται, από τις αρχές του 19ου αιώνα, ως “υπερ-ανεπτυγμένη” σε σχέση με το υπόλοιπο τμήμα της κοινωνίας. Η ελληνική αυτή ιδιοτυπία εξηγείται από το γεγονός ότι οι Έλληνες αστοί μορφοποιήθηκαν και αναπτύχθηκαν ιστορικώς άνευ σημαντικών σχέσεων με τις εγχώριες παραγωγικές δυνάμεις. Το ουσιώδες μέρος των Ελλήνων μεγαλοαστών αναπτύχθηκε στο εξωτερικό ...

 Αν και η Ελλάδα δεν διετέλεσε μία αποικιοκρατική χώρα, εν τούτοις οι Έλληνες κατόρθωσαν να συγκροτήσουν σημαντικότατες οικονομικές παροικίες. Ένας μεγάλος αριθμός Ελλήνων επιχειρηματιών προσκολλήθηκαν από πολύ νωρίς στο πλέγμα της διεθνούς καπιταλιστικής αγοράς. Κύριοι μοχλοί αυτής της πρόσδεσης ήσαν αφ’ ενός οι εξαγωγές πρωτογενών προϊόντων της ανατολικής Ευρώπης και της Μεσογείου με κατεύθυνση τη δυτική Ευρώπη και αφ’ ετέρου οι χρηματοδοτικές δυνατότητες που προσφέρονταν από τις αγορές του Λονδίνου, του Παρισιού και του Βερολίνου. […]

 Οι μικροαστοί στην Ελλάδα ανέλαβαν την ενεργό άσκηση της εξουσίας και οι μεγαλοαστοί περιορίστηκαν στην - σε τελευταία ανάλυση - επιθεώρησή της. Εύλογο αποτέλεσμα αυτού του συμβιβασμού ήταν η εν συνεχεία υπερτροφική ανάπτυξη του κρατικού μηχανισμού, της δημοσιοϋπαλληλίας και της τάξης των πολιτευτών. Οι χώροι αυτοί αναπτύχθηκαν εξαιρετικώς καθ’ ότι έπαιρναν αποφασιστικώς μέρος στην αναπαραγωγή των ελληνικών μεσαίων στρωμάτων. Το υπερανεπτυγμένο, σε σχέση με την αστική κοινωνία, κρατικό μηχάνημα, αφ’ ενός έγινε ένας πόλος συσπείρωσης των αναπτυσσομένων ενδιαμέσων αστικών στρωμάτων και αφ’ ετέρου, καλύπτοντας το χάσμα της αρχικής διχοτομίας, εγλύτωσε την ελλαδική κοινωνία από την πτώση προς μία τυπική αποκιακή μορφή. Η πανταχού παρουσία της δημοσιοϋπαλληλίας, στηριζομένη στον ανωτέρω ιδιότυπο ενδο-αστικό συμβιβασμό, αποτέλεσε ήδη αφ’ ενός μία “παρέκλιση” σε σχέση με το κλασσικό πρότυπο του αγγλικού καπιταλισμού και αφ’ ετέρου μακροπροθέσμως ένα σοβαρό περιορισμό της δυνατότητας ελιγμών της μεγαλοαστικής τάξης, εξ ορισμού φιλελεύθερης.

 Η κρατική μηχανή ολοκληρώθηκε πολύ - πολύ νωρίς στην Ελλάδα, χωρίς αυτό να θεμελιώνεται σε μια ανάλογη ανάπτυξη της ελλαδικής αστικής κοινωνίας.

Κ. Βεργόπουλου, Το Αγροτικό ζήτημα στην Ελλάδα. Η κοινωνική ενσωμάτωση της γεωργίας, σσ. 37-43